CELEX: 32015D1752
Language: hu
Date: 2015-09-29 00:00:00
Title: A Bizottság (EU) 2015/1752 végrehajtási határozata (2015. szeptember 29.) az afrikai sertéspestisvírusnak az e betegség megerősített előfordulási helyei szerinti harmadik országokból, illetve harmadik országbeli területekről az Unióba való behozatala elleni megelőző intézkedésekről és a 2011/78/EU határozat hatályon kívül helyezéséről szóló 2013/426/EU végrehajtási határozat módosításáról (az értesítés a C(2015) 6519. számú dokumentummal történt) (EGT-vonatkozású szöveg)

1.10.2015   
            
            
               HU
            
            
               Az Európai Unió Hivatalos Lapja
            
            
               L 256/17
            
         A BIZOTTSÁG (EU) 2015/1752 VÉGREHAJTÁSI HATÁROZATA
   (2015. szeptember 29.)
   az afrikai sertéspestisvírusnak az e betegség megerősített előfordulási helyei szerinti harmadik országokból, illetve harmadik országbeli területekről az Unióba való behozatala elleni megelőző intézkedésekről és a 2011/78/EU határozat hatályon kívül helyezéséről szóló 2013/426/EU végrehajtási határozat módosításáról
   
      
         (az értesítés a C(2015) 6519. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (1) és különösen annak 22. cikke (6) bekezdésére,
   mivel:
   
               (1)
            
            
               Az afrikai sertéspestis a házisertések és a vaddisznók erősen ragályos és halálos fertőzése, amely gyorsan el tud terjedni, különösen a fertőzött állatokból származó termékek és a fertőzéssel szennyezett tárgyak révén.
            
         
               (2)
            
            
               Az afrikai sertéspestissel kapcsolatos oroszországi és fehéroroszországi helyzet miatt a Bizottság elfogadta a 2013/426/EU végrehajtási határozatot (2), amely intézkedéseket fogalmaz meg, többek között az említett országokból az Unióba belépő, előzőleg élő állat és takarmány szállítására használt „haszonállat-szállító járművek” kellő megtisztítására és fertőtlenítésére vonatkozóan.
            
         
               (3)
            
            
               Az afrikai sertéspestis Ukrajnában való jelenlétét megerősítő aktuális bejelentések alapján a 2013/426/EU végrehajtási határozatban előírt tisztítás és fertőtlenítés gyakorlatát az Unióba Ukrajnából belépő járművekre is ki kell terjeszteni.
            
         
               (4)
            
            
               A 2013/426/EU végrehajtási határozat I. mellékletében foglalt jegyzéket (Azon harmadik országok és harmadik országokon belüli területek jegyzéke, ahol megerősítést nyert az afrikai sertéspestis előfordulása) ezért ennek megfelelően módosítani kell.
            
         
               (5)
            
            
               A 2013/426/EU végrehajtási határozatot 2015. december 31-ig kell alkalmazni. Az Unióval határos országoknak az afrikai sertéspestist illető kedvezőtlen járványügyi helyzetére, az afrikai sertéspestis epidemiológiájára, valamint az e betegségre alkalmazandó uniós intézkedésekre tekintettel a határozat alkalmazási idejét helyénvaló 2019. december 31-ig meghosszabbítani.
            
         
               (6)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A 2013/426/EU végrehajtási határozat I. mellékletébe az „Oroszország” szót követően beillesztésre kerül az „Ukrajna” szó.
   2. cikk
   A 2013/426/EU határozat 4a. cikkének helyébe a következő szöveg lép:
   
      „4a. cikk
      Ezt a határozatot 2019. december 31-ig kell alkalmazni.”
   
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2015. szeptember 29-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 24., 1998.1.30., 9. o.
   
   
      (2)  A Bizottság 2013. augusztus 5-i 2013/426/EU végrehajtási határozata az afrikai sertéspestisvírusnak az e betegség megerősített előfordulási helyei szerinti harmadik országokból, illetve harmadik országbeli területekről az Unióba való behozatala elleni megelőző intézkedésekről és a 2011/78/EU határozat hatályon kívül helyezéséről (HL L 211., 2013.8.7., 5. o.).